रांची. यह पटना का गोलघर नहीं, कांके बोड़ेया स्थित आरटीसी तरुणोदय का आराधनालय है। इसका वास्तु शास्त्र देखते ही बनता है। बेल्जियम के आर्किटेक्ट जेसुइट फादर के मन में इसको बनाने का विचार 2006 में आया। वर्ष 2009 में इसका निर्माण कार्य शुरू हुआ। 200 लोगों की क्षमता वाला यह आराधनालय वर्ष 2010 में बनकर तैयार हुआ।
तब इसका विधिवत उद्घाटन कार्डिनल तेलेस्फोर पी टोप्पो ने किया। येसु समाजी (जेसुईट) यहां प्रभु येसु ख्रीस्त की आराधना से आध्यात्मिक ऊर्जा और आत्मिक सुकून प्राप्त करते हैं। यह अनूठा आराधनालय कई खासियत समेटे हुए है।
तीन गोलाकार फर्श पिता, पुत्र व पवित्र आत्मा का बोधक : सात अर्धगोलाकार स्वरूप में आराधनालय बना है। यहां का गोलाकार फर्श तीन स्तर में उतरते सीढ़ी स्वरूप में है। ये तीनों त्रिएक ईश्वर (पिता, पुत्र और पवित्र आत्मा) का बोध कराता है। जिसमें ऊपर का प्रथम गोलाकार मानवजाति का, दूसरा चर्च का और तीसरा येसु समाज को इंगित करता है। फर्श पर बिछा हरे रंग का कारपेट बाइबल में उल्लेखित हरे घास और पृथ्वी का प्रतीक है।
चर्च के बाहर चारों ओर सखुआ के 21 वृक्ष लगाए गये हैं। प्रत्येक वृक्ष किसी न किसी का प्रतिनिधित्व करता है, जिसमें पांच येसुसंघीय प्रोविन्स, कार्डिनल, महिला संघ, कैथोलिक सभा, युवा संघ, हिंदू, मुस्लिम व ईसाई समुदाय, कांट्रैक्टर, मजदूरों के समूह, वन विभाग, सुपीरियर, स्टाफ, धर्मसंघियों और यहां अध्ययनरत प्रथम, दूसरे व तीसरे साल के छात्र आदि शामिल हैं।
सात अंक का अद्भुत संयोग
इस आराधनालय के निर्माण में सात अंक का भी विशेष संयोग है। बाइबल में सात का यह अंक पूर्णता का बोधक है। यही वजह है कि यहां खिड़कियों और वेंटिलेटर्स की संख्या सात गुना दो अर्थात 14 है।
न बेंच, ना ही कुर्सी और घुटने के बल आराधना
इस आराधनालय में आराधना के लिए कोई बेंच या कुर्सी नहीं है। जेसुईट हों या अन्य कोई, घुटनों पर खड़े होकर या फिर फर्श में बैठकर आराधना करते हैं। आराधनालय की आंतरिक बनावट भी विशेष है। गोलाकार गुंबद और आंतरिक रचना भी गोलाकार होने के कारण आराधनालय के अंदर बगैर माइक या लाउड स्पीकर के वक्ता की आवाज हर कोई सहजता से सुन लेते हैं।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva